વૈશ્વિક બજારો પાછળ સવારના સત્રમાં સુધારા વચ્ચે ખુલેલો સેન્સેક્સ રિઝર્વ બેન્કની પોલિસી જાહેરાત સુધી સાંકડી રેન્જમાં અથડાયો હતો પણ પોલીસી જાહેરાતની સાથે જ 35,127ના સ્તરથી ગબડીને 34,978 થતાં તેમાં 149 પોઇન્ટનું ગાબડું પડ્યું હતું. પંરતુ શોર્ટ કવરિંગ અને ફંડોની ખરીદીના ટેકા પાછળ આ સ્તરથી ઝડપથી રિકવર થઈને ઊંચામાં 35,230 રહેતાં તેમાં 252 પોઇન્ટનો સુધારો થયો હતો. આ સુધારાને પગલે છેલ્લે આગલા બંધથી 275.67 પોઇન્ટ વધીને 35,178.88 રહ્યો હતો. નિફ્ટી ઇન્ટ્રા ડેમાં 10,600ની નીચેથી ઝડપથી સુધરીને એક તબક્કે વધીને 10,698 સુધી વધીને છેલ્લે 91.50 પોઇન્ટ ઊંચકાઈ 10,684.65 રહી હતી. નિફ્ટી 10,700ની પ્રતિકારક સપાટીની નજીક સરકીને આ સ્તરની નીચે બંધ રહ્યો હતો એમ જણાવીને જેએસકે સ્ટોકના ટેકનિકલ એનાલિસ્ટ સુમિત ચૌહાણનું કહેવું હતું કે, નિફ્ટી 10,700 ઊપર બંધ રહેશે તો પ્રથમ 10,760 સુધી આગળ વધશે અને જો એ સપાટી કુદાવશે તો 10,850 જોવા મળશે. નિફ્ટી નીચેથી ઝડપથી રિકવર થતી હોવાથી મંદીવાળા મોટું હેમરિંગ કરવાથી દૂર રહે છે. આને કારણે ઇન્ડે્કસ આધારીત ઘટાડો મર્યાદીત રહે છે.